Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Ф. Ѓ., новинар од Скопје, поднесена против Решението на Општина Центар, по предметот Барање за пристап до информации од јавен карактер, на 08.07.2024 година го донесе следното

 **Р Е Ш Е Н И Е**

1. Жалбата изјавена од Ф. Ѓ., новинар од Скопје, поднесена против Решението на Општина Центар бр.09-2030/9 од 12.06.2024 година, заведена во Агенцијата под бр. 08-147 на 24.06.2024 година, по предметот Барање за пристап до информации од јавен карактер **СЕ УВАЖУВА**.

2. **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3. Решението на Имателот на информации бр.09-2030/9 од 12.06.2024 година **СЕ ПОНИШТУВА.**

4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Ф. Ѓ., новинар од Скопје, како што е наведено во Жалбата, на 11.04.2024 година поднел Барање за пристап до информации од јавен карактер до Општина Центар, со кое побарал по пошта да му се достави фотокопија од следната информација:

„1. Записник, Заклучок односно Решение издадени од Инспектор за домување по поднесена Иницијатива за вонредна инспекциски надзор заведена под архивски број: Орг. Единица 34 Број 58 од 08.02.2024 год.

1. Записник, Заклучок односно Решение издадени од Градежен инспектор (Одделение за градежна инспекција) по поднесена Иницијатива за вонреден инспекциски надзор заведена под архивски број: Орг. Единица 34 Број 59 од 08.02.2024 год.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08- 147 на 14.05.2024година.

Агенцијата за заштита на правото на слободен пристап до информациите од јавен карактер, постапувајќи по Жалбата согласно одредбите од Законот за слободен пристап до информации од јавен карактер, со Решение бр.08-147 од 27.05.2024 година истата **ЈА УВАЖИ и му наложи на Имателот на информации** да постапи по Барањето на Барателот согласно одредбите од Законот за слободен пристап до информации од јавен карактер.

Постапувајќи по наведеното Решение на Агенцијата, Имателот на информации донел Решение бр.09-2030/9 од 12.06.2024 година, со кое ги доставува бараните информации во однапред пропишана форма, со образложение дека: „...По извршената проценка и согласно чл.21 став 2 од ЗСПИЈК и член од 42 од ЗОУП, до Барателот се доставуваат бараните информации во форма на Известие од Овластен градежен инспектор при Општина Центар-Скопје, со кое Барателот се известува во целост за текот на постапката и за содржината на бараните инспекциски управни акти: „Во врска со Вашето барање...а со кое барање барате информација по иницијативи за вонреден инспекциски надзор ....Ве известуваме дека од страна на градежен инспектор при Општина Центар е направен увид на лице место и констатирано со Записник за констатација ....за кои инвеститорите не поседуваат потребна тех.документација и од тие причини се донесени Решенија за отстранување на истите под бр.ИП1 34-35-1/58 од 06.06.2024 год., ИП1 34-35-1/59 од 06.06.2024 год. и ИП1 34-35-1/59 од 07.06.2024 год. А што се однесува до барањето за пристап од јавен карактер одн.фотокопија од управни акти и подносителот на иницијативата ќе добие известие...а подносителот на барањето според чл.42 од ЗОУП доколку е странка во постапката или лице кое може да го докаже својот правен интерес....Во овој случај странката која бара пристап до информации од јавен карактер не е странка во постапка“.

Незадоволен од образложението на Решението бр.09-2030/9 од 12.06.2024 година, Барателот на информации повторно поднесе Жалба до Агенцијата, заведена под бр. 08-147 на 24.06.2024 година. Во Жалбата е наведено дека „По овој налог на Агенцијата, О. Центар не ги достави бараните информации во бараната форма, туку на ден 12.06.2024 год. О.Центар по е-маил ми го достави Решението бр.09-2023/9 во кое во диспозитивот се вели дека ги доставуваат бараните информации, а во елаборатот се наведува дека не ги доставуваат бараните информации поради немање на странкарски легитимитет на барателот во инспекциската постапка повикувајќи се на чл.9 од ЗИН и чл. 42 од ЗОУП.“

 Агенцијата со електронски допис бр.08-147 од 25.06.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата по електронски пат на 04.07.2024 година ги достави сите списи во врска со предметот, меѓудругите и оспореното Решение.

Агенцијата за заштита на правото на слободен пристап до информациите од јавен карактер, по разгледување и на втората Жалба од Барателот на информации и на списите кои ги достави Имателот на информации, постапувајќи согласно Законот за слободен пристап до информации од јавен карактер, Жалбата **ја уважи, оспореното Решение бр.09-2030/9 од 12.06.2024 година го поништи и го задолжи Имателот на информации**, во рок од 15 дена, да му ги достави бараните информации на Барателот, на начин и во форма наведени во Барањето и да ја извести Агенцијата за своето постапување. Наведеното Решение Агенцијата го донесе од следните причини:

По разгледувањето на Жалбата и списите во врска со предметот, Агенцијата констатира дека Имателот на информации иако донел позитивно Решението на кое се наведува дека му ги доставува бараните информации, во образложението на оспореното Решение, Имателот на информации побарал од Барателот да докаже правен интерес согласно член 42 од Законот за општата управна постапка, бидејќи истиот не е странка во процесот на побараните информации.

Согласно член 3 став 1 алинеја 3 од Законот за слободен пристап до информации од јавен карактер е утврдено дека „барател на информации“ е секое правно и физичко лице без дискриминација по која било основа, на начин и под услови утврдени со овој и друг закон.

Агенцијата му укажува на Имателот на информации дека не постапил правилно по Барањето на Барателот, со тоа што побарал да докаже правен интерес за добивање на бараните информации, а во конкретниот случај Барателот бараните информации ги побарал согласно Законот за слободен пристап до информации од јавен карактер.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1, алинеја 1, 18 и 22 од истиот Закон, Имателот е должен да ја информира јавноста со објавување на податоци од негова надлежност, како и целокупната документација за јавните набавки, за концесиите и за договорите за јавно-приватно партнерство.

Агенцијата, исто така му укажува на Имателот на информации дека бараните информации, записници, заклучоци/решенија издадени од инспектори спаѓат во редот на информации од јавен интерес, кој преовладува над интересот истите да бидат заштитени од страна на Имателот, односно да бидат недостапни до јавноста. Следствено, според член 3 став 1 точка 7 од Законот за слободен пристап до информации од јавен карактер „јавен интрес“ во остварувањето на правото на пристап до информации подразбира, но не се ограничува, на интерес за информации со чие што објавување, односно остварување пристап: ќе се открие злоупотреба на службена положба и коруптивно однесување; ќе се открие противправно стекнување на буџетски средства; ќе се открие потенцијал на судир на интереси; ќе се спречи и открие загрозување на животната средина и ќе се помогне да се разбере прашањето за кое се креира јавна политика.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за Жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |

.